text: 117 blev sidste år sat på gaden i Vejle
  16 marts 2011 kl. 17.44
  Kongens foged rykkede sidste år ud 117 gange for at sætte borgere ud af en almennyttig bolig i Vejle.
  Det var 117 gange for meget, hvis det står til formanden for boligforeningen AAB, Hans Helge Andersen, og viceborgmester Leif Skov (S).
  Boligforeningerne og kommunen forsøger nu at lave en plan, der skal forhindre, at folk bliver sat på gaden.
  Ofte kommer kommunen først ind i sagerne, når huslejerestancerne er begyndt at hobe sig op, så det er for sent at afværge en fogedsag.
  Hans Helge Andersen foreslår, at kommunen i højere grad skal lave en forebyggende indsats, så de dårlige betalere bliver opsøgt i tide.
  - Spørgsmålet er, om vi kan være bekendt at ringe på døren og sige, at beboerne har et problem med huslejen, siger han.
  
  Ingen let løsning
  Leif Skov mener ikke, at der findes en patentløsning.
  - Vi oplever, at borgere i økonomiske vanskeligheder ikke er interesseret i kontakt med kommunen, fortæller han.
  Socialforvaltningen i Vejle administrerer økonomien for omkring 200 enkeltpersoner og familier, der har svært ved at styre deres økonomi.
  Vejle Kommune er langtfra den eneste kommune, hvor et stigende antal borgere sættes på gaden.
  - Det er også en samfundsmæssigt problem. Udviklingen får stadig flere af de svageste til at få alvorlige problemer, konstaterer Leif Skov.
  Vejle har godt 10.500 almennyttige boliger. Knap to procent af beboerne blev sidste år sat på gaden, fordi de ikke havde betalt husleje.
  